Wieħed mill-oqsma l-inqas riċerkati tat-Tieni Gwerra Dinjija hu l-kontribut li taw in-nisa fil-qasam soċjali, amministrattiv, u dak tal-operat u l-loġistika fl-amministrazzjoni ċivili u militari ta' Malta. Ir-riċerkatur tat-Tieni Gwerra Dinjija, Simon Cusens, se jippreżenta taħdita mżewqa bir-ritratti dwar 'Ir-rwol tan-nisa fit-Tieni Gwerra Dinjija – il-każ ta' Malta', il-Ġimgħa 24 ta' Ġunju 2016, fis-7.30pm, fil-bitħa tat-Torri ta' Lanzun, Triq is-Santwarju, Mensija, San Ġwann. It-taħdita, li hi organizzata mill-Gran Kmanderija tal-Kastell (GCC), li hi ġuriżdizzjoni tal-Ordni Militari u Ospitalliera ta' San Lazzru ta' Ġerusalemm, se tkun miftuħa għall-pubbliku (riservazzjonijiet bil-quddiem huma rakkomandati). Din is-serata għandha l-appoġġ tal-Palazzo Prince d'Orange tal-Belt Valletta. Id-dħul kollu se jmur għand organizzazzjonijiet li jgħinu lil-lebbrużi fl-Indja u l-Uganda. 'Ir-rwol tan-nisa fit-Tieni Gwerra Dinjija – il-każ ta' Malta', jelenka l-aspetti kuraġġużi ta' dedikazzjoni u affidabbiltà tan-nisa li qatt ma ssemmew biżżejjed s'issa. Il-kontribuzzjonijiet tan-nisa fi żmien il-gwerra kienu ta' sinifikat kbir, estensivi, u assolutament vitali għall-pajjiż. Uħud min-nisa spikkaw iktar minn oħrajn, min f'Malta u oħrajn f'territoriji alleati barranin. Nisa oħrajn issugraw ħajjithom fejn ħadmu bil-moħbi f'artijiet ostili, jassistu fil-kawża tal-alleati. L-awtur skopra wħud mill-eroj nisa mhux rikonoxxuti, u qed jippreżentahom għall-għarfien tal-pubbliku għall-ewwel darba. Simon Cusens wettaq xogħol ta' riċerka dwar l-istorja tan-nisa fi żmien il-gwerra għat-teżi tiegħu fil-grad ta' Master of Arts fi ħdan l-Istitut tal-Istudji Maltin fl-Università ta' Malta. Dan hu l-ewwel xogħol akkademiku fuq dan is-suġġett, u l-awtur qed iħejji biex jippubblika dan l-istudju. Il-fond tal-karità tal-Gran Kmanderija tal-Kastell jassisti tliet organizzazzjonijiet speċifiċi li jgħinu lil-lebbrużi fl-Indja, l-Etjopja u l-Uganda. Organizzazzjoni waħda minn dawn hi Women in Need fl-Indja. Aktar tagħrif dwar din il-karità jinkiseb mis-sit: http://grandcommanderymalta.org/charity-work Il-kunċert hu appoġġjat minn Palazzo Prince d'Orange (www.palazzoprincemalta.com), li hu boutique hotel fi 316 Triq San Pawl, il-Belt Valletta. Dan il-Palazz, mibni fis-seklu sbatax u li r-restawr tiegħu rebaħ anke unuri, kien wieħed mill-postijiet li ntużaw hawn Malta għall-produzzjoni ċinematografika Munich fl-2005 tad-direttur Steven Spielberg, b'ċelebritajiet bħal Daniel Craig u Eric Bana. Il-mistednin huma mitluba li jkunu hemm mis-7.30pm 'il quddiem. It-taħdita tibda fit-8.00pm u wara jkun hemm reċiviment. Din hi wkoll okkażjoni biex wieħed iżur it-Torri ta' Lanzun. Biex tirriserva post tista' tagħti minimu ta' €15 lill-fond tal-karità, flimkien mal-isem, email, u numru tal-mowbajl. Iċ-ċekk, miktub lil 'Grand Commandery of the Castello', għandu jasal għand Confrere Alex Azzopardi, 50, Doulton Court, Nru 5, Triq Dun Franġisk Sciberras, il-Mellieħa, MLĦ 2027, sat-Tnejn 20 ta' Ġunju 2016. Għal aktar tagħrif ċempel 9984 1440.